Unsen fruntliken grut mit zunderlinger dirbeidinge juwer ersamicheiden stedes tovorn. Ersamen lieven vrundes. Wi begeren juweren gelieven to wettende, dat wii dirvaren unde wol vornomen hebben, wo darsolviges mit jw ligge in der stadt her Cristern Nigelson unde von den Russzen gelt unde gut neme vormiddelst von wegen synen geleidebreven, de he en gevende is. Dat uns, lieven vrundes, tomale wunder duncket wesen, dat men eme alsodane ge[w]alt unde herlicheit steden sall hir in unses orden landen unde steden, sinttomale he doch hir im lande eyn geleidet man is. Warumme, lieven vrundes, wii juwer ersamicheit bidden uns hirinne wellen helpen proven juwen beqwemen unde gelimpen rat, wo men hir best mede varen moge, wente alsulke herlicheit unde misstalt de lengede nicht woll en steit to lidende. Welkes wii bidden juwer ersamicheit umb eyn vruntlik schrifftlik antwort, de wii Gode allmechtich bevelen in wolvarender gesuntheit. Gegeven to Helmede des mandages negist nach Galli anno etc. 40°. Landtmarsschalk to Liefflande. Adress: Den ersamen borgermeisteren unde gantczen rade der stadt Revell mit allir ersamicheit gescreven, dandum.